EU overvejer fælles købsbonus for elbiler

Mens elbilsalget herhjemme går strygende, går det væsentlig mere sløvt i Tyskland. Det skyldes ikke mindst, at vi herhjemme har lave – eller ingen – afgifter på elbiler, mens de økonomiske incitamenter til at droppe fossilbilerne er blevet fjernet i Tyskland. Men nu er der nyt fra EU. De overvejer nemlig at indføre en fælles klimabonus for elbiler på tværs af alle EU-landene.

Formålet med incitamentet er at støtte den europæiske bilindustri, der er under pres blandt andet på grund af lav efterspørgsel på elbiler. Det udtalte Tysklands forbundskansler Olaf Scholz under World Economic Forum i Davos, Schweiz.

– Det, vi har brug for, er pragmatiske løsninger, ikke ideologiske. Og derfor er jeg glad for, at Kommissionens formand nu har taget mit forslag om harmoniserede indkøbspræmier for elbiler i hele Europa op, sagde Scholz ifølge Bloomberg.

Skatterabat på tyske elbiler

Med en svækket bilindustri i Europa og lav efterspørgsel efter elbiler i flere EU-lande står europæiske bilproducenter over for betydelige udfordringer. Samtidig bliver presset yderligere forstærket af, at USA under præsident Donald Trump vil arbejde på at afskaffe subsidier og andre politikker, der skal fremme overgangen til renere biler.

– Elbiler er fremtiden, og der er ingen tvivl om det, udtalte Scholz, men han understregede samtidig, at overgangen til elbiler er dyr for bilindustrien.

Ud over EU’s overvejelser foreslår Scholz’s parti, Socialdemokraterne, en midlertidig national skatterabat for elbiler, der er fremstillet i Tyskland. Dette er et centralt punkt i partiets valgplatform for de kommende tyske valg.

EU holder fast i udfasning af fossilbiler

EU-Kommissionens formand, Ursula von der Leyen, har gentagne gange fastholdt, at EU skal udfase forbrændingsmotorer inden 2035. Ved World Economic Forum udtalte hun:

– De kommende år bliver afgørende for at holde os med i kapløbet om rene og banebrydende teknologier. Europa har alt, hvad der kræves for at gøre dette muligt.

Med forslagene om både europæiske og nationale tiltag håber politikerne at sikre, at regionens bilindustri kan konkurrere på det globale marked og samtidig bidrage til den grønne omstilling.

EU overvejer fælles købsbonus for elbiler